**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  19 – 3 – 2025

 **ΑΜΑΡΟΥΣΙΟΥ Αρ. Πρ.:** 72

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Τα μέλη του Συλλόγου μας, ΔΟΕ, Συλλόγους Εκπ/κών Π. Ε. της χώρας**

**ΨΗΦΙΣΜΑ ΣΥΜΠΑΡΑΣΤΑΣΗΣ**

**Να αθωωθεί ο απόφοιτος του τμήματος Φυσικής ΕΚΠΑ!**

**Κάτω η κρατική σκευωρία!**

**2 χρόνια μετά το κυβερνητικό έγκλημα στα Τέμπη, τη στιγμή που λαός και νεολαία βγαίνουν κατά εκατομμύρια στους δρόμους της χώρας απαιτώντας δικαιοσύνη, η κυβέρνηση της ΝΔ, η οποία έχει απονομιμοποιηθεί και καταδικαστεί στα μάτια όλου του κόσμου για τη συγκάλυψη στο έγκλημα, συνεχίζει το κρεσέντο καταστολής και τρομοκράτησης απέναντι σε όσους αγωνίζονται.**

**Η βιομηχανία διώξεων που ενορχηστρώνει η κυβέρνηση και το υπουργείο του ΠΡΟΠΟ, αυτή τη φορά βάζει στο κάδρο πρώην μέλος του Φοιτητικού Συλλόγου Φυσικού ΕΚΠΑ, Π.Π., σέρνοντάς τον σε δίκη και καταλογίζοντάς του ανυπόστατες κατηγορίες για δήθεν τελεσθέντα αδικήματα… τον Οκτώβριο του 2019!**

**Η χρονική συγκυρία που ξεκίνησε η κρατική σκευωρία πηγαίνει πίσω, στην περίοδο της πανδημίας του COVID 19, όταν η τότε κυβέρνηση της ΝΔ είχε εξαπολύσει ένα κρεσέντο βίας και καταστολής σε όποιον εναντιωνόταν στην εγκληματική της πολιτική για την υγεία και πάλευε για τα αυτονόητα δικαιώματά του σε παιδεία-υγεία-δουλειά με δικαιώματα. Πρόστιμα για πολιτική δράση, διώξεις αγωνιστών, όργιο καταστολής με αποκορύφωμα τα γεγονότα στη Νέα Σμύρνη στιγματίζουν την περίοδο.**

**Σε εκείνη την περίοδο θυμήθηκε η ασφάλεια να «πατάξει το έγκλημα» επιδίδοντας κλήση για ανωμοτί εξηγήσεις στον Π.Π. για δήθεν τελεσθέντα αδικήματα που είχαν λάβει χώρα 1μιση χρόνο πριν!**

**Η κυβέρνηση της ΝΔ προσπαθούσε με αυτό τον τρόπο να τρομοκρατήσει και να κάμψει την αγωνιστική πορεία του φοιτητικού κινήματος που οργανωνόταν και αντιδρούσε στην επικείμενη ψήφιση της πανεπιστημιακής αστυνομίας, χωρίς ωστόσο επιτυχία, καθώς το φοιτητικό κίνημα μπλόκαρε στην πράξη κάθε προσπάθεια εγκαθίδρυσής της στα πανεπιστήμια, μετατρέποντας το ψηφισμένο νόμο σε ένα ακόμα κυβερνητικό φιάσκο.**

**Η ξεκάθαρα πολιτική και συνδικαλιστική δίωξη που ξεκίνησε τότε στον Π.Π., κρατάει μέχρι και σήμερα, φανερώνοντας τη διαρκή ανάγκη της κυβέρνησης και των παρατρεχάμενών της μέσα κι έξω από τα πανεπιστήμια να προβάλουν «έργο» στην επιβολή του δόγματος νόμος–τάξη–κέρδος, ως αναγκαία προϋπόθεση στην θωράκιση των αντιλαϊκών, αντιεκπαιδευτικών και αντεργατικών πολιτικών κυβέρνησης-ΕΕ-κεφαλαίου!**

* **Δεν θα τους περάσει!**
* **Να σταματήσουν τώρα οι πολιτικές διώξεις για συνδικαλιστική δράση!**
* **Άμεση αθώωση από όλες τις κατηγορίες και κατάρρευση του στημένου κατηγορητηρίου!**

